উজ্জ্বল রায়, নড়াইল জেলা প্রতিনিধি: নড়াইলের ইউনিয়নে নির্বাচনের মিছিল দেওয়াকে কেন্দ্র করে আওয়ামী লীগ ও বিএনপির সমর্থকদের মধ্যে সংঘর্ষ হয়েছে। এ ঘটনায় ২০ জনের মতো আহত হয়েছে। আহতদের মধ্যে চারজনকে খুলনা মেডিকেল কলেজ হাসপাতালে ভর্তি করা হয়েছে। গতকাল শুক্রবার সকাল সাড়ে আটটার দিকে জয়নগর ইউনিয়নের চরে এ ঘটনা ঘটে। এলাকায় পুলিশ মোতায়েন করা হয়েছে। আমাদের নড়াইল প্রতিনিধি উজ্জ্বল রায়ে পাঠানো তথ্যের ভিত্তিতে জানা যায়। প্রত্যক্ষদর্শীরা জানায়,বৃহস্পতিবার (৭ এপ্রিল) সন্ধ্যায় নৌকা প্রতীকের চেয়ারম্যান প্রার্থী আলাউদ্দীন চৌধুরীর পক্ষে স্থানীয় আওয়ামী লীগের নেতা-কর্মী ও সমর্থকরা এলাকায় মিছিল বের করে। এ সময় জয়নগর ইউনিয়নের বিএনপি নেতা আনছার জমাদ্দার ও পিরু শেখ মিছিল করতে বাধা দেয়। এতে উভয় পক্ষে কথা কাটাকাটির এক পর্যায়ে হাতাহাতির ঘটনা ঘটে। গতকাল শুক্রবার সকালে নৌকা প্রতীকের কয়েকজন সমর্থক জয়নগর চরের জমিতে কাজ করতে গেলে আনছার জমাদ্দার ও পিরু শেখের লোকজন সংঘবদ্ধ হয়ে তাদের ওপর হামলা চালায়। হামলায় সন্ত্রাসীরা জয়নগর ১ নম্বর ওয়ার্ড আওয়ামী লীগের সভাপতি শহীদ মোল্যা (৪০) আওয়ামী লীগ নেতা মনিরুল শেখের হাত ও পায়ের রগ কেটে ফেলে। এছাড়া মনিরুল (২৯),সোহেলকে ধারালো অস্ত্র দিয়ে কুপিয়ে জখম করে। এলাকাবাসী ঠেকাতে গেলে ২০ জনের মতো আহত হয়। গুরুতর অবস্থায় শহীদ মোল্যা, মনিরুল শেখ,কিবরিয়া ও সোহেলকে খুলনা মেডিকেল কলেজ হাসপাতালে ভর্তি করা হয়েছে। জানতে চাইলে আনছার জমাদ্দার নিজেকে আওয়ামী লীগের কর্মী দাবি করে বলেন,ঘটনার সঙ্গে আমার কোনো যোগসূত্র নেই। শুনেছি নির্বাচনী মিছিল দেওয়া নিয়ে গ্রামে মারামারি হয়েছে। মুঠোফোনে একাধিকবার যোগাযোগ করেও পিরু শেখের ফোন বন্ধ পাওয়া যায়। আওয়ামী লীগের চেয়ারম্যান প্রার্থী আলাউদ্দীন চৌধুরী বলেন,নৌকার পক্ষে মিছিল করা নিয়ে বৃহস্পতিবার সন্ধ্যায় বিএনপি নেতা আনছার জমাদ্দারের সঙ্গে কথা কাটাকাটির এক পর্যায়ে হাতাহাতির ঘটনা ঘটে। আমার লোকজন শুক্রবার সকালে জমিতে কাজ করতে গেলে আনছারের লোকজন ধারালো অস্ত্রশস্ত্র নিয়ে তাদের ওপর হামলা চালায়। এতে বেশ কয়েকজন আহত হয়। নড়াগাতী থানার ভারপ্রাপ্ত কমৃকর্তা লস্কর জায়াদুল হক বলেন,নির্বাচন সংক্রান্ত বিষয় নিয়ে কোনো সংঘর্ষ বাধেনি। এলাকার আধিপত্য বিস্তার নিয়ে বকুল শেখ ও আনছার জমাদ্দার মধ্যে দীর্ঘদিন ধরে দ্বন্দ্ব-সংঘাত চলে আসছে। এরই জের ধরে শুক্রবার সকালে সংঘর্ষ বাধে। শুনেছি প্রায় ১৫ থেকে ২০ জনের মতো আহত হয়েছে। এলাকায় পুলিশ মোতায়েন করা হয়েছে। এখনো পর্যন্ত থানায় কোনো মামলা হয়নি। #